ભાજપની સામે લડવા માટે, એકજુટ થવા માટે જે ભોગ આપવો પડે તેના માટે કોઈ પ્રાદેશિક પક્ષ તૈયાર થવાનો નથી. પોતપોતાના સત્તા ક્ષેત્રમાં બીજા કોઈનો પ્રવેશ તેમને ફાવે તેમ નથી. બંગાળનાં માયાવતી મજબૂત બને તેવું મમતા બેનરજી કબૂલ રાખે નહીં. કેજરીવાલજી પંજાબમાં પ્રભાવ ફેલાવવાની કોશિશ કરી રહ્યા છે. તેમને પ્રોત્સાહન આપીને પોતાના પગ પર કુહાડો મારવા કોંગ્રેસી આગેવાનો તૈયાર થવાના નથી. વિરોધપક્ષને એક થવું છે, પણ પોતપોતાના વાડા અકબંધ સાચવી રાખવા છે અને બીજાના વિસ્તારમાં ફેલાવું છે. કટોકટી જેવા દાવાનળમાં દાઝ્યા પછી અને જયપ્રકાશ નારાયણ જેવા સાધુ પુરુષની દોરવણી છતાં 4 વિરોધપક્ષોની એકતા દોઢ વર્ષે તૂટી પડી ત્યારે આજે તો ચૌદને એકઠા મળવું છે અને રાહબર કોઈ નથી. સમારંભોમાં એકબીજાને ગળે વળગીને અભિનંદન આપનાર લોકો એકબીજાનાં ગળાં કાપવામાં જરા પણ સંકોચ રાખતા નથી.